Predkladacia správa

V zmysle § 61 zákona č. 543/2002 Z. z. o ochrane prírody a krajiny v znení neskorších predpisov sa upravujú povinnosti a práva orgánov štátnej správy a vlastníkov pozemkov, na ktorých dochádza k obmedzeniu bežného obhospodarovania vyplývajúce zo zákazov a iných podmienok ochrany prírody a krajiny. Podrobnosti o obsahu žiadosti o úhradu náhrady za obmedzenie bežného obhospodarovania boli ustanovené nariadením vlády Slovenskej republiky č. 184/2003 Z. z. o podrobnostiach obsahu žiadosti o úhradu náhrady za obmedzenie bežného obhospodarovania a o spôsobe výpočtu náhrady.
V procese podávania žiadostí o úhradu náhrady vznikali žiadateľom nemalé prekážky, ktoré vyplývali predovšetkým z nedostatočného upresnenia požiadaviek na obsah žiadosti. Účelom nového nariadenia vlády je preto bližšie špecifikovať požadované podklady. Bolo potrebné  rozšíriť obsah žiadosti a doplniť ju o nevyhnutné požiadavky, ktoré sú dôležité pre objektívne posúdenie oprávnenosti žiadateľa o úhradu za obmedzenie. Uvedené dokumenty sa pri posudzovaní opodstatnenosti žiadosti vyžadovali aj doposiaľ, avšak chýbal na ne právny nárok. Rozšíril sa aj okruh právne akceptovateľných dokladov osvedčujúcich vlastníctvo k nehnuteľnosti.
Pri jednotlivých druhoch poľnohospodárskej pôdy bolo nevyhnutné presne určiť výmeru pozemku. Rozšíril sa alternatívny okruh lesníckych máp, ktoré majú pre potreby úhrady ujmy porovnateľnú výpovednú hodnotu. Nové nariadenie vlády SR vylučuje možnosť viacnásobného žiadania úhrady výšky nákladov za vypracovanie znaleckého posudku a bližšie špecifikuje požadované doklady, ktoré deklarujú obmedzenie bežného obhospodarovania. Taktiež pri vyplácaní ďalších náhrad berie do úvahy na aké obdobie bola vyplatená predošlá náhrada. Požiadavky vyplývajúce z nariadenia vlády SR sú doplnené o výpočet dane z nehnuteľnosti, ktorá sa odpočítava od celkovej sumy náhrady.
Oproti pôvodnému nariadeniu vlády SR je upresnené obdobie, za ktoré si môže žiadateľ uplatniť náhradu. Toto obdobie predstavuje dĺžku platnosti lesného hospodárskeho plánu. Ďalej upresňuje použitie kategórie „zvýšených nákladov obhospodarovania oproti bežnému obhospodarovaniu“ len pri skutočne zrealizovaných výkonoch so zvýšenými nákladmi.
Novelou § 61 zákona č. 543/2002 Z. z. o ochrane prírody a krajiny bolo upresnené obdobie, na ktoré si môže žiadateľ uplatniť náhradu za obmedzenie bežného obhospodarovania. Toto obdobie je uplatnené aj v novom nariadení vlády SR a vzťahuje sa na dĺžku platnosti lesného hospodárskeho plánu.
Návrh nariadenia vlády bol prerokovaný dňa 6.9.2005 na zasadnutí Legislatívnej rady vlády a s pripomienkami schválený. Pripomienky boli do návrhu nariadenia vlády zapracované.